
Moment organizatoric = măsurile prealabile luate de educatoare pentru crearea celui mai potrivit climat pentru realizarea sistematică a obiectivelor propuse

Captarea atenţiei = presupune crearea unei stări de pregătire pentru învăţare, de concentrare în vederea receptării şi înţelegerii conţinuturilor care vor fi transmise. Modalităţi variate de captare a atenţiei copiilor: surpriza, problematizare, prezentarea de material ilustrativ şi verbal (planşe, imagini, ghicitori, scurte poveşti, invitaţi surpriză, interpretarea unor cântece sau poezii preferate de copii, executarea unor jocuri şi exerciţii psiho-motrice etc.)

Anunţarea temei = este etapa în care educatoarea va anunţa tema activităţii şi obiectivele urmărite în termeni accesibili, clari, convingătoei, captând astfel atenţia şi trezind curiozitatea copiilor. Acest fapt duce la angajarea conştientă a copiilor în realizarea sarcinilor în care sunt implicaţi.

Reactualizarea cunoştinţelor şi deprinderilor învăţate anterior = se acordă atenţie deosebită reactualizării selective a datelor utile, semnificative şi relevante pentru buna înţelegere a noilor informaţii care vor fi transmise, înainte de a trece la realizarea unor noi sarcini de învăţare.

Prezentarea conţinutului şi dirijarea învăţării = este secvenţa principală a activităţii; predarea-învăţarea unor noi conţinuturi presupune îmbinarea armonioasă a două laturi: cea a transmiterii conţinuturilor de învăţat şi cea a asimilării acestor conţinuturi. Rolul educatoarei este de a îmbina optim prezentarea noilor conţinuturi şi de a dirija eficient învăţarea. Dirijarea învăţării se face prin intervenţiile educatoarei menite să conducă la rezultatele aşteptate. Intensitatea dirijării variază în raport cu vârsta copiilor, cu nivelul dezvoltării intelectuale, cu natura conţinutului ce urmează a fi asimilat etc.

Obţinerea performanţei = presupune o activitate individuală a copiilor; pentru o reuşită maximă, se poate utiliza activitatea diferenţiată sau activitatea pe grupuri  mici; copiii vor fi solicitaţi să caute, să aşeze, să deseneze, să enumere, să povestească, să reproducă etc.; este de fapt momentul în care fiecare copil realizează obiectivele propuse.

Asigurarea retenţiei şi a transferului = presupune ca noile conţinuturi asimilate şi deprinderi formate să fie aplicate şi în alte situaţii noi. Educatoarea poate apela la diferite procedee: repetarea elementelor esenţiale, efectuarea unor exerciţii cu grad sporit de dificultate, realizarea unor variante noi la jocuri etc.

Evaluarea = presupune măsurarea şi aprecierea rezultatelor învăţării; ea se face prin raportarea rezultatelor obţinute la obiectivele operaţionale stabilite în prealabil.

Încheierea activităţii = variază de la caz la caz. Se poate încheia cu o ghicitoare, cu o poezie, cu un cântec, o tranziţie.

